Ļoti priecājamies izziņot **XV Starptautiskos latviešu jauno mūziķu meistarkursus “Jaunas balsis! Jauna mūzika!”,** kuri notiks **2023. gadā no 12. līdz 21. jūlijam Siguldas Mākslu skolā**

**“Baltais Flīģelis”**, Siguldā, Latvijā! Lekcijās, meistarklasēs un koncertos tiks pētīti jaunākie virzieni un iedvesmas avoti, kas veido mūzikas dzīvi Latvijā un pasaulē šodien.

Informācija par meistarklašu vadītājiem no Latvijas, Austrālijas, Eiropas un ASV tiks izziņota janvāra sākumā. Pieteikšanās uz XV meistarkursiem būs atvērta no 15. februāra Starptautisko meistarkursu mājas lapā: [www.baltaisfligelis.lv/muzika/meistarkursi](http://www.baltaisfligelis.lv/muzika/meistarkursi)

Starptautiskie latviešu jauno mūziķu meistarkursi piedāvās augstas kvalitātes mācību programmu gandrīz visās mūzikas disciplīnās un meistarklases instrumentālistiem, vokālistiem, kora diriģentiem, komponistiem un mūzikas skolotājiem. Katrs meistarkursu dalībnieks saņems Jāzepa Vītola Latvijas Mūzikas akadēmijas apliecību par dalību meistarkursos.

Uz meistarkursiem varēs pieteikties 100 Latvijas un diasporas jaunie latviešu mūziķi (no 16 gadiem) - vokālisti, instrumentālisti, kora diriģenti, komponisti un skolotāji no mūzikas vidusskolām, mūzikas skolām, Jāzepa Vītola Latvijas mūzikas akadēmijas un citām mūzikas mācību iestādēm pasaulē. Jaunie koristi kuri piedalīsies 27. Vispārējos Dziesmu svētkos Latvijā, ir arī aicināti pieteikties un papildināt savas dziedāšanas prasmes Meistarkursu korī, Diasporas koru virsdiriģenta Ivara Cinkusa vadībā, kā arī piedalīties kora diriģēšanas un vokālajās meistarklases.

Starptautiskie latviešu jauno mūziķu meistarkursi veicinās Latvijas un citu valstu jauno mūziķu profesionālās meistarības iegūšanu. Meistarkursi ir ieņēmuši nozīmīgu vietu latviešu mūzikas dzīvē Latvijā: tie ir sekmējuši sadarbību vispasaules latviešu profesionālo un topošo jauno mūziķu starpā, kā arī, viņu zināšanas par latviešu mūziku un māksliniekiem.

Meistarkursu organizētāji ir darbinieki no Jāzepa Vītola Latvijas Mūzikas akadēmijas, Siguldas Mākslu skolas "Baltais Flīģelis", Latvijas Komponistu savienības un ASV. Darba grupa: Dace Aperāne (mākslinieciskā vadītāja), Ventis Zilberts (direktors, atskaņotājmāksla), Agnese Egliņa (atskaņotājmāksla), Gundega Šmite (kompozīcija), Dace Aperāne (pedagoģija), Jolanta Bimbere (administratore), Elīna Gruzniņa un Kristaps Kiršteins (koordinators).

Kopš 1994. gada, kad notika pirmā mūzikas nometne Jaungulbenē, vairāk nekā 1800 jaunie mūziķi un izcili latviešu mākslinieki/mācībspēki ir piedalījušies mūzikas nometnēs/meistarkursos. Kopš pirmajiem meistarkursiem 1985. gadā Mountorforda (Mount Orford) Kanādā ir pagajuši 38 gadi. Pirmoreiz Latvijā meistarkursi notika 1994. gadā, Jaungulbenē. Starptautiskie latviešu jauno mūziķu meistarkursi (IX-XIV) līdz šim notikuši Siguldā jau sešas reizes - klatienē 2010., 2012., 2014., 2016. un 2018. gadā un 2021. gadā attālināti digitālā formātā.

Aicinām sekot līdz jauniem paziņojumiem par XV Starptautiskajiem latviešu jauno mūziķu meistarkursiem mājas lapā: https://www.baltaisfligelis.lv/muzika/meistarkursi/ un <https://www.facebook.com/Starptautiskiemeistarkursi>

XV Starptautisko latviešu jauno mūziķu meistarkursos pulcēsimies atkal iemīļotajā un skaistajā Siguldas Mākslu skolā “Baltais Flīģelis” radošā vidē un mūzikas mīlestībā! Lai skan!